Príhovor na videu MUDr. Ivana Vuleva, PhD, riaditeľa CINRE s.r.o.

***Vážené zhromaždenie,***

***Vysokoctený a Vážený pán profesor Schwab,***

mám tú česť, v úvode dnešného 129. riadneho zhromaždenia a celkove 280. podujatia našeho už 29-ročného združenia, vysloviť niekoľko myšlienok. Som presvedčený, že touto videokonferenciou vstupujeme do budúcnosti. Do blízkej a aj tej vzdialenejšej budúcnosti.

Naším hosťom je jedna z najpozoruhodnejších osobností sveta. Osobnosť, ktorá svetu a teda aj nám v centre Európy, prezentuje v svojej knihe „Covid-19 Great reset“ a tiež v knihe „Štvrtá priemyslová revolúcia“, riešenia ako zmeniť globálne podmienky pre život. Urobiť konečne krok, tak dlho odmietaný, lídrami veľmocí a väčšiny štátov odkladaný, ale veľmi významný a svojím spôsobom neodvolateľný.

Krok, ktorým by sa otvoril proces zmierňovania a napokon postupnej eliminácie globálnych problémov. Takých globálnych problémov, ktoré boli donedávna považované za nevyriešiteľné – takpovediac gordické. Problémov, ktoré začali rezonovať a dostali sa na pomyselnú civilizačnú hranu už v závere minulého storočia a pokračujú v úvodných desaťročiach 21. storočia, ktoré žijeme.

***Dámy a páni,***

v roku 1995, keď naše združenie navrhlo prof. Klausa Schwaba na Nobelovú cenu za ekonomiku, Peter Kasalovský vyslovil pamätnú a navždy platnú myšlienku, že „... zakladateľ a prezident World Economic Forum vybudoval najsilnejšiu banku všetkých čias. Banku pre ľudstvo s potrebnými a trvalo sa obnovujúcimi myšlienkami. Takými myšlienkami, ktoré možno poľahky zhmotňovať, a tak vytvárať lepšie životné podmienky pre všetkých, zabezpečiť mier nielen v regiónoch, ale na celom svete. Je to osobnosť osobností. Taká osobnosť, ktorá do praktického života uvádza nádej na dôstojný život, bez hladu, biedy, nevzdelanosti a chorôb. Osobnosti, ktorá sa stará a zabezpečuje, aby bol dostatok podnetov pre najschopnejších lídrov všetkých odvetví ľudskej činnosti, dáva návod ako sa posunúť k vyššej kvalite bytia a života. V konečnom dôsledku vyznačuje cesty, ako sa odbremeniť od toho, čo ľudstvo a celý rad národov a ich štátov doviedlo do krízových situácií, ale aj k vojnám, čo dodnes nevylúčilo možnosť našeho sebazničenia.“

***Dámy a páni,***

Nemocnica CINRE – Centrum intervenčnej neuroradiológie a endovaskulárnej liečby v Bratislave si dala od svojho vzniku vo vienka motto: "neustály pokrok a inovácie, najvyššia medicínska kvalita". Svojim najšpičkovejším prístrojovým vybavením u nás a medzinárodným tímom odborníkov vo výraznej miere prispieva k znižovaniu odvrátiteľných, alebo tzv. zbytočných úmrtí na Slovensku. Starostlivosť poskytuje nemocnica vo všetkých 3 programoch, teda neuro, kardio a angio v nonstop 24/7 režime, v takej kvalite a s takými výsledkami, že od svojho vzniku sa v hodnotení pacientov všetkých troch poisťovní umiestňuje na najvyšších priečkach spomedzi všetkých nemocníc u nás. Aj ja a moji spolupracovníci, ktorých je dnes už vyše 220, hospitalizujeme a ročne operujeme okolo 5000 tisíc pacientov zo všetkých kútov Slovenska, aj zahraničia. V jednom momente sme sa ale museli rozhodnúť, urobiť taký krok, ku ktorým nielen inšpiruje, ale priamo nabáda prof. Klaus Schwab. Prekonať stereotypy, vyrovnať sa s obrovskou výzvou, uveriť v ideály, položiť pre ne aj obete a záverom dokázať, že nič nie je nemožné. Váš svet môže fungovať aj správne. Iste, chcelo to opustiť takpovediac pokojný život, dovtedajšie istoty a pôvodné pracovisko. Boli sme odhodlaní odísť do zahraničia, alebo tu vybudovať nemocnicu podľa potrieb a prianí pacientov, v súlade s našou najlepšou víziou, s ktorou by sme vkročili do budúcnosti. Nám sa to v malom podarilo aj preto, že naše vízie pochopili napríklad aj lídri z iných odvetví, boli nám nápomocní pri napĺňaní našeho cieľa. Ako to už býva, mnohí nám nežičili a neskôr začali závidieť. My sme ale presvedčení, že zvýšenie dostupnosti zdravotnej starostlivosti je v podmienkach Slovenska nevyhnutný a esenciálny krok, ktorý povedie k tak potrebnej konkurencii a tá je jediným receptom na to po čom všetci dávno voláme – a to je zvýšenie kvality poskytovanej zdravotnej starostlivosti. Nemocnica Cinre iste priniesla konkurenciu do našeho zdravotníctva, ale neodškriepiteľne aj zásadný posun v kvalite zdravotnej starostlivosti. A o to nám všetkým predsa išlo a ďalej ide.

Nemocnica Cinre je dnes okrem iného medzinárodným školiacim pracoviskom a Centrom excelentnosti pre množstvo miniinvazívnych operačných postupov. Za relatívne krátku dobu existencie sa v nej školili už špecialisti zo 14 krajín celého sveta. Pomáhame tak budovať a šíriť dobré meno slovenského zdravotníctva aj vo svete. Neustále pracujeme na tom, aby sme vzájomne odborne, no aj ľudsky rástli, až napokon lepšie a na pulze dňa zvládali všetky medicínske problémy. Vďaka presne takým osobnostiam akou je prof. Klaus Schwab sme sa naučili vidieť dopredu, neustále sa zdokonaľovať a preukazovať sa v živote lepším uplatnením svojich vedomostí, zručností a schopností. Je zásluhou aj jeho WEF, že vytvorilo ešte v 90-tych rokoch minulého storočia priestor pre komunikáciu aj o medicíne, o jej možnostiach pokroku a o najnovších poznatkoch vedy vôbec.

***Dámy a páni,***

život je o žití života, a nič v ňom nie je ľahké. Bez pochopenia prítomnosti, videnia zajtrajška, predovšetkým z hľadiska tvorby zdrojov a celkových podmienok pre život, by sme sa dostali na prah „prázdnoty“ a bezradostného, bezútešného žitia, či skôr prežívania. Dospeli by sme k postupnému odcudzovaniu a k odľudšťovaniu sa. Preto som nesmierne rád, že sa môžeme pristaviť, intenzívne sa zamyslieť a nájsť sa vo výnimočnom pohľade do budúcnosti, ktorý ponúka celému svetu už vyše troch desaťročí náš vzácny hosť.